b'\n_START_ARTICLE_\nAlojz \xc5\xa0teiner\n_START_SECTION_\nMladost in \xc5\xa1olanje\n_START_PARAGRAPH_\n\xc5\xa0teiner izhaja iz delavske dru\xc5\xbeine. Otro\xc5\xa1ka leta je pre\xc5\xbeivel na Ptujski Cesti in Jan\xc5\xbeevem Vrhu, kjer \xc5\xbeivita o\xc4\x8de Janez in mati Pavla (rojena Fekonja). Je poro\xc4\x8den in s soprogo Vlasto imata sina Sa\xc5\xa1a. Osnovno \xc5\xa1olo je obiskoval na Kapeli, zatem pa nadaljeval \xc5\xa1olanje na komercialni \xc5\xa1oli Srednje ekonomske \xc5\xa1ole v Murski Soboti in Vi\xc5\xa1ji upravni \xc5\xa1oli v Ljubljani. Leta 1990 je v Ljubljani diplomiral na Fakulteti za dru\xc5\xbebene vede \xe2\x80\x93 smer obramboslovje, pri \xc4\x8demer je zagovarjal diplomsko nalogo Analiza procesa vodenja in poveljevanja teritorialne obrambe na ravni ob\xc4\x8dine ((COBISS)). V obdobju 2004\xe2\x80\x932005 je v ZDA kon\xc4\x8dal podiplomski (magistrski) \xc5\xa1tudij na National Defence University v Washingtonu, kjer je magistriral na Industrijskem kolid\xc5\xbeu Oboro\xc5\xbeenih sil ZDA. Decembra 2014 je doktoriral na FDV s temo: Transformacija oboro\xc5\xbeenih sil po koncu hladne vojne - primer Slovenske vojske.\n_START_SECTION_\nVoja\xc5\xa1ka kariera\n_START_PARAGRAPH_\nV obdobju od marca 1977 do maja 1978 je kon\xc4\x8dal 54. razred Pehotne \xc5\xa1ole za rezervne \xc4\x8dastnike (P\xc5\xa0RO) v Bile\xc4\x87i in bil novembra 1978 po obveznem sta\xc5\xbeu na \xc5\xa1oli povi\xc5\xa1an v \xc4\x8din pehotnega podporo\xc4\x8dnika ter razporejen v rezervni sestav Teritorialne obrambe Republike Slovenije (TO). Leta 1979 je bil sprejet v slu\xc5\xbebo na Ob\xc4\x8dinski \xc5\xa1tab Teritorialne obrambe (O\xc5\xa0TO) Gornja Radgona kot referent za operativno-u\xc4\x8dne zadeve, zatem pa je od 1983 do 1990 slu\xc5\xbeboval na Pokrajinskem \xc5\xa1tabu Teritorialne obrambe (P\xc5\xa0TO) v Murski Soboti. Novembra 1990 je bil preme\xc5\xa1\xc4\x8den v novo oblikovani P\xc5\xa0TO Vzhodno\xc5\xa1tajerske v Mariboru. Med osamosvojitveno vojno je leta 1991 opravljal dol\xc5\xbenost na\xc4\x8delnika in obenem namestnika poveljnika 7. P\xc5\xa0TO Maribor in aktivno sodeloval v vodenju bojnih aktivnosti podrejenih \xc5\xa1tabov in enot TO. Decembra 1992 je postavljen za poveljnika 7. P\xc5\xa0TO Maribor; na tem polo\xc5\xbeaju je ostal do julija 1994._NEWLINE_Zatem je bil preme\xc5\xa1\xc4\x8den v General\xc5\xa1tab Slovenske vojske (G\xc5\xa0SV), kjer je opravljal dol\xc5\xbenosti v operativnem oddelku G\xe2\x80\x933 (1995\xe2\x80\x931996), svetovalca na\xc4\x8delnika G\xc5\xa0SV (1996\xe2\x80\x931997) in na\xc4\x8delnika Oddelka za reorganizacijo SV (1997\xe2\x80\x931998), ter ob\xc4\x8dasno predaval na razli\xc4\x8dnih \xc5\xa1olah v CV\xc5\xa0 in FDV \xe2\x80\x93 smer obramboslovje. Od maja 1998 do 2000 je bil namestnik poveljnika 3. Operativnega poveljstva v Celju, zatem pa se je znova vrnil v G\xc5\xa0SV. V tem \xc4\x8dasu je bil zaradi preseganja pooblastil (nezakonitega izpla\xc4\x8devanja potnih stro\xc5\xa1kov kljub temu, da je imel osebnega voznika) kazensko ovadbe, a je slednja zastarala. Leta 2000 je kon\xc4\x8dal \xc5\xa1olanje na general\xc5\xa1tabnem programu v Poveljni\xc5\xa1ko-\xc5\xa1tabni \xc5\xa1oli SV z zaklju\xc4\x8dno nalogo Preoblikovanje strukture sil Slovenske vojske ((COBISS)), od septembra 2001 do februarja 2004 je bil v G\xc5\xa0SV na\xc4\x8delnik sektorjev: J\xe2\x80\x935 (Sektor za strate\xc5\xa1ko na\xc4\x8drtovanje, doktrino in razvoj), J\xe2\x80\x933 (Sektor za operativne zadeve) in Zdru\xc5\xbeenega sektorja za strate\xc5\xa1ko logistiko._NEWLINE_Od junija 2005 do februarja 2006 je opravljal dol\xc5\xbenost namestnika poveljnika Poveljstva sil SV, od marca do novembra istega leta pa direktorja \xc5\xa1taba v General\xc5\xa1tabu Slovenske vojske. Decembra 2006 je bil kot generalmajor postavljen na dol\xc5\xbenost namestnika na\xc4\x8delnika General\xc5\xa1taba Slovenske vojske.\n_START_SECTION_\nNa\xc4\x8delnik G\xc5\xa0SV\n_START_PARAGRAPH_\n23. aprila 2009 je vlada na predlog Ljubice Jelu\xc5\xa1i\xc4\x8d razre\xc5\xa1ila dotedanjega na\xc4\x8delnika G\xc5\xa0SV Albina Gutmana in isto\xc4\x8dasno na njen predlog za novega na\xc4\x8delnika imenovala \xc5\xa0teinerja; slednji je uradno zasedel polo\xc5\xbeaj s 1. majem istega leta in delo na tej funkciji opravljal do 27. februarja 2012. 5. maja istega leta je bila opravljena primopredaja poslov med Gutmanom in \xc5\xa0teinerjem. Ob imenovanju so se pojavili o\xc4\x8ditki o nepotizmu, saj je ministrica njegova mentorica pri doktoratu ter da si je kot namestnik poveljnika 3. operativnega poveljstva neupravi\xc4\x8deno izpla\xc4\x8deval dodatek za lo\xc4\x8deno \xc5\xbeivljenje. Takrat je bila proti njemu vlo\xc5\xbeena ovadba zaradi preseganja pooblastil, a je zadeva zastarala na sodi\xc5\xa1\xc4\x8du._NEWLINE_Januarja 2010 se je v preiskavi proti Gutmanu izkazalo, da je tudi \xc5\xa0teiner vpleten v afero Patria, saj je kot vodja projektnega sveta za nakup oklepnikov januarja 2007 predlagal uni\xc4\x8denje dokumenta, v katerem je bilo zapisano, da bo za sklenitev pogodbe s Patrio potrebno ve\xc4\x8d denarja in da oklepniki ne ustrezajo tehni\xc4\x8dnim zahtevam razpisa. \xc5\xa0teiner je obto\xc5\xbebo zavrnil in dejal, da je omenjeni dokument zavrnil, ker je vseboval podatke poslovne skrivnosti._NEWLINE_15. maja 2011 je Sindikat vojakov Slovenije (SVS) pozval ministrico Jelu\xc5\xa1i\xc4\x8d, da razre\xc5\xa1i \xc5\xa0teinerja\xc2\xa0\xc2\xbbzaradi zavestnih in na\xc4\x8drtnih kr\xc5\xa1itev delovnopravne zakonodaje in s tem pravic pripadnikov Slovenske vojske\xc2\xab. \xc5\xa0teiner je zavrnil o\xc4\x8ditke in slabo po\xc4\x8dutje v Slovenski vojski pripisal zmanj\xc5\xa1evanju obrambnega prora\xc4\x8duna. Junija 2011 pa je \xc5\xa0teiner proti predsedniku SVS, Gvidu Novaku, vlo\xc5\xbeil kazensko ovadbo in hkrati so proti Novaku spro\xc5\xbeili tudi disciplinski postopek._NEWLINE_20. oktobra 2011 je Vlada Republike Slovenije sogla\xc5\xa1ala s predlogom Francije, ki je najavila namero, da \xc5\xa0teinerja odlikuje s redom legije \xc4\x8dasti za njegov prispevek k sodelovanju med francosko in slovensko vojsko oziroma njegovim prizadevanjem za krepitev sodelovanja med obema dr\xc5\xbeavama na podro\xc4\x8dju takti\xc4\x8dnih helikopterskih prevozov ter za razminiranja na morju._NEWLINE_Od 1. aprila 2012 do 31. januarja 2014 je opravljal dol\xc5\xbenost obrambnega svetovalca RS pri OVSE, OZN in drugih mednarodnih organizacijah na Dunaju. Aprila 2014 je upokojen. Sedaj je predsednik Zveze slovenskih \xc4\x8dastnikov.'